აბჯარი და ფარები

დიაში **აბჯარი** გამოიყენება იმისთვის, რომ პერსონაჟმა ზიანი აიცილოს. აბჯარი რამდენიმე სხვადასხვა სტილის, წონისა და მასალის არსებობს. ზიანის აცილების კიდევ ერთი გზაა **ფარები**, თუმცა მასში გაწაფული ყველა რასა და კლასი როდია.

## აბჯრის გამოყენება

აბჯრის გამოყენება პერსონაჟს ზიანის მიღებისგან დაცვაში ეხმარება, თუმცა აბჯარი ყოველ კლასს არ სჭირდება. აბჯრის წონით კლასში აუცილებლად გაწაფული უნდა იყოთ, წინააღმდეგ შემთხვევაში მისი ტარება არახელსაყრელ მდგომარეობაში ჩაგაგდებთ ძალისა თუ სიმარჯვის გამოყენებით შესრულებული უნარების შემოწმების, თავდაცვითი გაგორებებისა და შეტევითი გაგორებების დროს. მსახრავს არ შეეძლება შელოცვების დასახრვა, თუკი ის ისეთ აბჯარს ჩაიცვამს, რომელშიც გაწაფული არ არის. ზოგიერთ მძიმე აბჯარს ძალის მინიმალური ქულაც სჭირდება.

### აბჯრის თანრიგი

აბჯრის თანრიგი (ან *აბჯრის კლასი*), იგივე AC, არის რიცხვი, რომელსაც იყენებთ იმ არსების შეტევითი გაგორებისთვის შესადარებლად, რომელიც თქვენთვის ზიანის მოყენებას ცდილობს. თუკი შეტევითი გაგორება თქვენს AC-ზე ნაკლებია, შეტევა წარუმატებელია.

თქვენი AC ხშირ შემთხვევაში განისაზღვრება აბჯრის საბაზო AC-ს პლუს ბონუსით, როგორც წესი, სიმარჯვის მოდიფიკატორით. ზოგიერთი აბჯარი ზღუდავს მოდიფიკატორის ბონუსს, რომლის დამატებაც შეგიძლია, ზოგი კი, სულაც, უგულებელყოფს მას. მაგრამ თუკი საერთოდ არ გაცვიათ აბჯარი, თქვენი AC იქნება 10 + სიმარჯვის მოდიფიკატორი.

### მალვა

ზოგიერთი აბჯარი განსაკუთრებით ხმაურიანი ან მძიმეა, რაც ხელს გიშლით უჩუმრად გადაადგილებაში. თუკი ასეთი ტიპის აბჯარი გაცვიათ, არახელსაყრელობით შეასრულებთ მალვის შემოწმებებს.

## ფარები

ფარი ხისგან ან ლითონისგან მზადდება და ის ერთ ხელში იჭირება. ფარის გამოყენება თქვენს ჯამურ AC-ს ზრდის, თუმცა ერთდროულად მხოლოდ ერთი ფარის ბონუსით შეგიძლიათ სარგებლობა.

## მსუბუქი აბჯარი

მსუბუქი აბჯარი აბჯრებს შორის ყველაზე მოხერხებულია და მათ განსაკუთრებით არაშემლოცველები იყენებენ, რომლებსაც მოძრაობა სჭირდებათ, მაგრამ არც ზიანის მიღება სურთ. ისინი, ვისაც სიმარჯვის მაღალი მოდიფიკატორი აქვთ, ყველაზე მეტ სარგებელს იღებენ მსუბუქი აბჯრისგან.

**ქვესადებიანი აბჯარი**, რომელიც ერთგვარი ვატინით გავსებულ დალიანდაგებულ ქსოვილს წარმოადგენს, ყველაზე მსუბუქია, თუმცა ის ზედმეტად ზორბაა და მოძრაობას ზღუდავს. **ტყავის აბჯარი** სტანდარტულია და მსუბუქ აბჯარში გაწაფული კლასების უმეტესობა სწორედ მისით იწყებს. უფრო მაღალ დონეებზე ასვლისას შეგიძლიათ, იპოვოთ და შეიძინოთ **მორკინული ტყავის** აბჯარი, რომელიც გაუმჯობესებულია მოქლონებითა თუ კნოპებით, რომლებსაც იარაღების ასხლეტვა შეუძლია.

## საშუალო აბჯარი

საშუალო აბჯარი უფრო მოხერხებული და მსუბუქია, ვიდრე მძიმე აბჯარი, და ის განკუთვნილია მათთვის, ვისაც უფრო მეტი დაცვა სჭირდება და, როგორც წესი, სიმარჯვის მაღალი მოდიფიკატორი არ აქვს.

დაბალდონიანი მებრძოლებისა თუ მჩხიბავების იაფი არჩევანია ცხოველთა **ბეწვიანი ტყავი**, თუმცა დაბალ დონეებზე სტანდარტული საშუალო აბჯარია **ჯაჭვის პერანგი**, რომელიც შედგება ლითონის რგოლებისგან და ფარავს სხეულის სასიცოცხლოდ მნიშვნელოვან უბნებს. მის გაუმჯობესებულ ვარიანტს წარმოადგენს **ქერცლოვანი ჯავშანი**, რომელიც ჯაჭვის პერანგის მსგავსია, მაგრამ შედგება ლითონის ურთიერთგადამფარავი „ქერცლისგან“ და მოიცავს გამაშებს. **გულსაფარი**, როგორც სახელიდან ჩანს, ლითონის ჯავშანია, რომელიც მხოლოდ ტორსს ფარავს, **ნახევართორნი** გულსაფართან ერთად მცირე დანამატებსაც მოიცავს, თუმცა ის ჯერ კიდევ არ არის სრული ნაკრები.

## მძიმე აბჯარი

მძიმე ამჯარი იმ მამაცი პერსონაჟებისთვისაა, რომლებსაც ყურადღების მიპყრობა სურთ, თუმცა საკმარისი სიმარჯვე არ აქვთ. ასეთ აბჯრებს, როგორც წესი, ძალის მინიმალური მოთხოვნა აქვთ და ისინი ყოველთვის არახელსაყრელობით იწვევს მალვის შემოწმებებზე. გარდა ამისა, ისინი **ძალიან** ძვირადღირებულია.

მძიმე აბჯარში გაწაფული კლასების უმეტესობა იწყებს **ჯაჭვის ჯავშნით**, რომელიც ზემოხსენებული ჯაჭვის პერანგის მსგავსია, მაგრამ ასევე მოიცავს ისეთ ნაწილებს, რომლებიც დანარჩენ სხეულსაც ფარავს. უფრო იაფიან ვარიანტს თუ ეძებთ, **რგოლოვანი ჯავშანი** გამოგადგებათ, მაგრამ მისი უფრო ფართო ლითონის რგოლები პატარა იარაღებსა და ისრებს ატარებს. ჯაჭვის ჯავშნის შემდეგ მოდის **ბექთარი**, რომელიც ტყავთან მიმაგრებული ლითონის ზოლებისგან შედგება და ფარავს სხეულის მნიშვნელოვან ნაწილებს. აბჯრებს შორის ყველაზე მტკიცეა **თორნი**, რომელიც ლითონის ურთიერთგადაჭდილი ფირფიტებისგანაა აგებული და თქვენს პერსონაჟს თავით ფეხებამდე ფარავს.

## აბჯრის ჩაცმა და გახდა

თუკი ბანდიტი აბანოს გაძარცვას მოინდომებს, სანამ თქვენი პერსონაჟი მასაჟს იღებს, ან თქვენი მებრძოლი გემიდან წყალში ვარდება, მნიშვნელოვანი ხდება იმის გათვალისწინება, თუ რამდენად დიდი დროა საჭირო აბჯრის ჩასაცმელად თუ გასახდელად. აბჯრისგან AC ბონუსის მიღება არ შეგიძლიათ მანამ, სანამ ის სრულად არ გაცვიათ, თუმცა თუ ვინმე გეხმარებათ, აბჯრის გახდის დრო ნახევრდება.

 **ფარი** | 1 მოქმედება | 1 მოქმედება

## იშვიათი მასალები

საშუალო და მძიმე აბჯრების დამზადებაში გამოყენებული მასალა, ტყავის გარდა, სპეციალურ უპირატესობებს იძლევა.

როდესაც **ოქროქსოვილის** აბჯარი გაცვიათ, თქვენზე განხორციელებული ნებისმიერი კრიტიკული დარტყმა ჩვეულებრივი ხდება.